Line Barfod (EL), 2006-01-12:
Det er meget alvorligt for Folketinget, at finansministeren har fået Venstre, De Konservative og Dansk Folkepartis folketingsmedlemmer til at stemme for og give ham en så vidtgående bemyndigelse fuldstændig uden begrænsninger eller bare oplysninger om, hvordan den vil blive udnyttet til at gribe ind over for kommunerne.
Det er også meget alvorligt for de mennesker, der kan risikere at blive berørt af, at ministeren kan gå ud og tage penge i kommunekasserne.
Fttmo036.fm Page 2640
Friday, March 10, 2006 4:42 PM
Derfor har vi været meget interesseret i, hvad forklaringen er på, at man laver et så alvorligt indgreb.
Vi har hørt mange skiftende forklaringer, både da vi diskuterede finanslov og nu i dag, og skiftende forklaringer er jo som regel et klart udtryk for, at man har en dårlig sag.
Vi har bl.a. hørt en forklaring om, at indtægter og udgifter også skal hænge sammen om flere år, men det forklarer jo ikke, hvorfor det skulle være et problem at ansætte flere hjemmehjælpere.
Der kan man jo gå ind og se på, hvordan man sikrer, at hjemmehjælperne kan holde hele livet, så der ikke er så mange af dem, der bliver nedslidt og derfor skal gå alt for tidligt på førtidspension og dermed være med til at øge de offentlige udgifter til noget, der ikke giver mere velfærd, men tværtimod mindre velfærd for dem, der er blevet nedslidt.
Det forklarer ikke, hvorfor man ikke skal have flere til at tage sig af børnene, så de får gode opvækstbetingelser, i stedet for at de har dårlige opvækstbetingelser og dermed risikerer, at de kommer til ikke at kunne klare sig selv og derfor fører til øgede offentlige udgifter.
Forklaringen om, at økonomien skal hænge sammen også i fremtiden, holder ikke.
Det er et politisk valg, når man mener, at den offentlige sektor ikke skal have lov til at vokse, at vi ikke skal have flere til at yde hjemmehjælp.
Dertil kommer hele spørgsmålet om kommunalreformen, som alle andre end regeringen jo hele tiden har gjort opmærksom på koster penge at gennemføre, koster utrolig store ressourcer, og som tallene fra KL også viser, er over 1 mia. kr. af de penge, som man har budgetteret med i år mere end det, man havde forventet sidste år, udgifter på grund af kommunalreformen.
Det vil regeringen heller ikke acceptere.
Så man kan sige, at da vi diskuterede kommunalreformen og var optaget af at sikre, at de mange offentligt ansatte ville være sikret deres ansættelser, have tryghed i ansættelsen, også efter at kommunalreformen trådte i kraft 1. januar 2007, burde vi have sikret, at den tryghed, som de så ikke fik, også skulle gælde i 2006, for det, vi kan se nu, er, at man risikerer at skulle fyre folk allerede nu på grund af kommunalreformen.
Det er en ret dårlig start på en reform.
Vi synes, man hellere skulle gå ud og se på at skabe mere velfærd ude i kommunerne, leve op til nogle af alle de valgløfter, man har givet, både fra regeringens side under valgkampen til Folketinget og i forbindelse med kommunalvalgkamp, om, at der skulle være bedre vilkår for de ældre, for børnene, for de handicappede og i folkeskolen.
I stedet går man ud nu og siger, at kommunerne skal skære på velfærden.
Derfor ville jeg stadig gerne have et svar på, og det har vi jo så ikke kunnet få i dag, hvorfor man opfatter det som en trussel mod samfundet og samfundsøkonomien, at kommunerne gerne vil give mere hjemmehjælp, gerne vil sørge for bedre vilkår for de handicappede.
Det vil regeringen ikke give noget svar på, det vil man heller ikke diskutere med borgerne, og det er jo så også derfor, at indgrebet kommer efter kommunalvalget, så borgerne ikke havde mulighed for at tage det med i de debatter, de havde med de politikere, der stillede op til kommunalvalget.
Jeg kan godt forstå, hvis der er mange lokalpolitikere fra regeringspartierne, der føler det noget besynderligt, at de har ført kommunalvalgkamp på ét grundlag og så umiddelbart efter bliver snigløbet på den måde af deres egen regering, så de ikke kan leve op til de valgløfter, de har afgivet.
Det kunne være rart, hvis vi kunne få et løfte fra finansministeren om, at vi kunne få svar på nogle af de spørgsmål, vi stiller, så vi havde mulighed for at få en reel drøftelse, for ordførerne for regeringspartierne og for Dansk Folkeparti har jo under debatten i dag sagt, at de gerne vil have en åben drøftelse i Folketinget, men en åben drøftelse forudsætter jo, at vi kan få svar på de spørgsmål, vi stiller.
Så det kunne være fint, hvis finansministeren ville komme på talerstolen og love os, at vi kan regne med fremover at få svar på de spørgsmål, vi stiller.
Så ville vi dog trods alt være kommet lidt længere, og kommunerne ville vide lidt mere om, hvad det er, de har at frygte fra finansministeren.